贈醫相者趙月堂
作者：陳著
朝代：宋

paragraphs: 維摩居士病不起，却向方丈說法無一事。
此證何證無實證，針灸湯藥所不治。
子房狀貌如婦人，及到籌帷决勝無比倫。
此相何相無實相，骨骼毛顔不足論。
我雖不能學居士，逢人笑語中痛痞。
我雖不能如子房，崢嶸自在虛皮裏。
落魄道人趙月堂，挾醫與相走四方。
肘後有方千金良，眼中有電千里光。
自謂無病不可藥，不知我病不在脈。
自謂無人不可相，正恐我形難摸索。
去年相訪無一辭，忽焉而去豈其欺。
今年重來又默默，問之不答惟求詩。
汝袖醫手緘相口，却要我開詩口落汝手。
一詩贈行聊爾爾，要見我證我相三年後。